ยอดสินเชื่อแบงก์โตแผ่วลง
ธปท.เผยยอดสินเชื่อไตรมาสแรกโตแผ่วลง เหลือ 4.3% ยอมรับหนี้มีโอกาสเพิ่มได้จากปัญหาครัวเรือน
3 พ.ค. 2559

ธปท.เผยยอดสินเชื่อไตรมาสแรกโตแผ่วลง เหลือ 4.3% ยอมรับหนี้มีโอกาสเพิ่มได้จากปัญหาครัวเรือน
ธนาคารแห่งประเทศไทย (ธปท.) รายงานยอดการขยายตัวของสินเชื่อในระบบสถาบันการเงินทุกแห่ง ทั้งธนาคารพาณิชย์และธนาคารเฉพาะกิจของรัฐ พบว่า ไตรมาสแรกปีนี้สินเชื่อโต 4.3% เป็นอัตราเติบโตที่ลดลงจากไตรมาส 4 ปีที่แล้ว ที่โต 5.5% โดยยอดสินเชื่อคงค้างเพิ่มจาก 16.15 ล้านล้านบาท ในไตรมาสก่อนหน้า มาอยู่ที่ 16.13 ล้านล้านบาท ในไตรมาสแรกปีนี้
นอกจากนี้ การปล่อยสินเชื่อยังเติบโตน้อยกว่าการเติบโตของเงินฝากแม้อัตราดอกเบี้ยจะต่ำมาต่อเนื่อง โดยเงินฝากไตรมาสแรกขยายตัว 4.7% มียอดคงค้าง 17.55 ล้านล้านบาท สะท้อนภาวะสภาพคล่องล้นระบบ
น.ส.พรเพ็ญ สดศรีชัย ผู้อำนวยการสำนักเศรษฐกิจมหาภาค ธปท. กล่าวว่า สินเชื่อขยายตัวลดลงส่วนหนึ่งเป็นผลจากครัวเรือนระมัดระวังการก่อหนี้เพิ่ม ส่วนแนวโน้มหนี้ไม่ก่อให้เกิดรายได้ (เอ็นพีแอล) ถ้าดูจากสัดส่วนของหนี้ครัวเรือนต่อผลิตภัณฑ์มวลรวมในประเทศ (จีดีพี) ยังอยู่ในระดับสูง เพราะจีดีพีโตได้น้อยและการก่อหนี้ในอดีต แต่การก่อหนี้ใหม่ลดลง โดยการเติบโตของหนี้ครัวเรือนปี 2557 จะเติบโตเป็นเลขสองหลัก แต่ปี 2558 เหลือหลักเดียวและจะเห็นว่าสินเชื่ออุปโภคบริโภคลดลง 
“ผลกระทบของหนี้ต่อเสถียรภาพธนาคารจึงไม่น่าห่วงมากนัก แต่การที่รายได้ครัวเรือนภาคเกษตรลดลงจากภัยแล้ง ยอมรับว่าอาจทำให้เกิดรายได้ชะงัก (Income Shock) ได้ แต่รัฐบาลก็มีการช่วยเหลือเกษตรกรอยู่พอสมควรผ่านธนาคารเพื่อการเกษตรและสหกรณ์การเกษตร (ธ.ก.ส.) เช่น การยืดหนี้” น.ส.พรเพ็ญ กล่าว
สำหรับแนวโน้มความต้องการสินเชื่อในไตรมาส 2 ปีนี้ จากผลสำรวจความเห็นของ ธปท.จากธนาคารพาณิชย์ไทย สาขาธนาคารพาณิชย์ต่างประเทศ และธนาคารรัฐรวม 27 แห่ง รวมถึงผู้&amp;O3243;ประกอบธุรกิจบัตรเครดิตและสินเชื่อส่&amp;O3242;วนบุคคล (นันแบงก์) อีก 25 แห่&amp;O3242;ง ซึ่งครอบคลุมสินเชื่อ 98.8% พบว่าสินเชื่อโดยรวมน่าจะขยายตัวได้ดีขึ้น โดยความเห็นส่วนใหญ่เชื่อมองว่าสินเชื่อในภาคธุรกิจน่าจะปรับเพิ่มความต้องการสินเชื่อของธุรกิจขนาดใหญ่ โดยเฉพาะธุรกิจที่เกี่ยวข้องกับอาหารและเครื่องดื่ม ขณะเดียวกันสินเชื่อครัวเรือนน่าจะปรับเพิ่มได้ในทุกหมวด แม้สถาบันการเงินส่วนใหญ่จะระมัดระวังเข้มงวดในการให้กู้แก่ผู้ประกอบการเอสเอ็มอีและครัวเรือนอยู่ก็ตาม ส่วนหนึ่งเพราะกังวลต่อภาวะเศรษฐกิจและเครดิตของผู้กู้ บวกกับแนวโน&amp;O3243;มภาคอสังหาริมทรัพย์ที่อาจเกิดภาวะฟองสบู่ได้
ก่อนหน้านี้ ธปท.รายงานเอ็นพีแอลที่ยังไม่หักกันสำรอง (Gross NPL) เดือน มี.ค. 2559 อยู่ที่ 3.58 แสนล้านบาท คิดเป็น 2.64% ของสินเชื่อรวม เพิ่มขึ้น 19.66% ส่วนเอ็นพีแอลสุทธิหลังหักกันสำรอง (Net NPL) อยู่ที่ 1.66 แสนล้านบาท หรือ 1.24% ของสินเชื่อรวมเพิ่มขึ้น 11.5%